ABsolute terugslag vir Proteas | Netwerk24
Deur Verslagspan 23 Mei 2018 17:43
Om 'n Wêreldbeker-kriekettoernooi met 'n legende in jou span te wen, is reeds moeilik genoeg. Haal daardie legende, AB de Villiers, uit die elftal en die Proteas se kans om volgende jaar in Engeland as die beste span in die wêreld gekroon te word, lyk drasties skraler.
Nog 'n groot beurt vir AB de Villiers. Hy lig sy kolf in 'n eendagwedstryd teen Engeland op Nuweland in 2016. Foto: Gallo Images
De Villiers het die krieketlandskap Woensdag met 'n skokgranaat getref – ná 'n roemryke loopbaan van 14 jaar is hy klaar met internasionale krieket.
Die feit dat hy dié aankondiging 'n jaar voor die Wêreldbeker-toernooi gemaak het, terwyl sy spelpeil steeds uitstekend is, het meeste krieketkenners en -liefhebbers onkant betrap.
Ray Jennings, wat die Protea-breier was toe De Villiers sy toetsbuiging in 2004 gemaak het, sê De Villiers is die kreatiefste kolwer wat hy nóg gesien het.
"Dis 'n groot terugslag vir ons dat hy nou nie meer in die Wêreldbeker-toernooi gaan speel nie. Ek sê altyd as AB de Villiers die dag lopies kry, wen ons. En dis nie net omdat hy lopies kry nie, hy teken dit gewoonlik baie vinnig aan," sê Jennings.
Dr. Ali Bacher, 'n voormalige Suid-Afrikaanse krieketkaptein, glo De Villiers het oplaas besef sy liggaam en gees is uitgeput.
"Sy groot dryfveer was om nog aanstaande jaar in die Wêreldbeker te speel. Hy wou die Wêreldbeker wen, maar sy liggaam en gees het net gesê genoeg is genoeg," sê Bacher.
"Die tyd het nou aangebreek dat hy die feite in die gesig staar. Hy kon nie meer voortgaan nie. Ons almal sal hom geweldig mis en al wat ons as die krieketpubliek van Suid-Afrika vir AB kan sê, is: Baie dankie vir die wonderlike herinneringe, as een van die heel grootstes wat nog hierdie spel gespeel het," sê hy.
De Villiers het in drie Wêreldbeker-toernooie – in 2007, 2011 en 2015 – vir die Proteas gespeel.
Hy wou die Wêreldbeker wen, maar sy liggaam en gees het net gesê genoeg is genoeg.
Dat hy nie 'n vierde by daardie lys gaan voeg nie, is vir Robin Peterson, 'n oud-spanmaat, teleurstellend.
"Dit is 'n reuse-terugslag vir Suid-Afrika. Hy gaan 'n groot leemte in die middelorde laat en dit gaan beslis moeiliker wees om wedstryde sonder hom te wen," sê Peterson.
"Dit was nogal 'n groot verrassing, veral nadat hy verlede jaar gerus het om vars te wees vir die Wêreldbeker-toernooi. Maar miskien is die WB-toernooi nie meer só belangrik vir hom nie," sê Peterson.
Herschelle Gibbs, wat soos De Villiers 'n uitmuntende eendagspeler was, sê sy uittrede is uiteraard 'n groot verlies.
"Hy is so 'n oorheersende speler in eendagkrieket. Daar is nou 'n jaar om een of twee ander spelers in sy plek te speen," sê Gibbs.
Ek sê altyd as AB de Villiers die dag lopies kry, wen ons.
Russell Domingo, wat die Proteas tussen 2011 en 2017 gebrei het, sê jy wil altyd 'n AB de Villiers in jou span hê.
"Hy gaan dus 'n groot leemte laat, maar spelers soos Aiden Markram, Heinrich Klaasen en Farhaan Behardien kan nou 'n kans kry by die Wêreldbeker," sê Domingo.
Boeta Dippenaar, wat ook saam met De Villiers gespeel het, sê hy glo dié kolwer sou die Proteas kon help om die toernooi te wen.
"Met hom in die span sou ons beslis 'n kans gestaan het, maar daar is ook ander faktore wat bepaal of 'n span die Wêreldbeker kan wen," sê Dippenaar.
Eric Simons, 'n voormalige Protea-breier en -snelbouler, glo egter nie alle hoop is nou verlore nie.
"AB se uittrede beteken nie noodwendig die Proteas kan nie die Wêreldbeker wen nie, maar dit is beslis 'n reuse-terugslag wat hul kanse betref en dit is beslis nie goed vir hul veldtog nie. Ek is seker daar is verskeie teenstanders wat baie bly sal wees dat hulle nie teen AB te staan gaan kom nie," sê Simons. – Verslagspan: Altus Momberg, Johann de Jager, Christo Buchner, Tinus van Staden, Marnus Kok
Lopies: 8 765
Hoogste telling: 278*
Lopies: 9 577
Hoogste telling: 176
Lopies: 1 672
Hoogste telling: 79*
AB de Villiers Retires: "Please let this be a rumour. Please."#RIP #Cricket
— As'ad Akhtar (@asadas1194) May 23, 2018
Thank you for all the memories @ABDevilliers17 ??#ABRetires pic.twitter.com/k1z07madj1
Did you ever imagine that Superheroes could retire as well? ?? #ABRetires pic.twitter.com/O5s2r4zSEG
— Manya (@CSKian716) May 23, 2018
Metaphorically speaking, the English alphabet is poorer. Now it's just C to Z.
Because you cannot replace AB.
One man you cannot hate when he beats your team, his smile is so enduring and humanist.
— Saurabh Gandhi (@isgsaurabh) May 23, 2018
Thank you Mr. 360° for everything you gave to the game. Your supermanship will always be missed. I don't think cricketing world will ever love someone more than you!! Take a bow, Legend ? #ABRetires pic.twitter.com/447iAw1GFr